Laudatio
ȋn onoarea 
domnului profesor universitar doctor Boris S. Mordukhovich de la
Wayne State University, Michigan, S.U.A.

Magnifice Rector,
Excelenţă voastră, domule Preşedinte al Senatului,
Distinşi colegi Prorectori, Decani, membri ai Senatului Universitar,
Dragi colegi şi invitaţi,
	
	Ne aflăm azi în Aula Magna la o ceremonie după care Facultatea de Matematică şi Informatică a tânjit de mai mulţi ani: momentul în care o personalitate ştiinţifică de referinţă din matematică sau informatică se alătură unei galerii de Doctori Honoris Causa iluştri, din care timpul îmi permite acum să-i amintesc doar pe ultimii doi din cronologia inversă a timpului: scriitorul peruan Mario Vargas Llosa (deţinător al premiului Nobel pentru literatură) şi cardinalul italian Angelo Scola (arhiepiscop de Milano).
	Matematica şi informatica nu produc, poate, personalităţi atât de spectaculoase şi de mare impact în media precum cele menţionate mai devreme, dar contribuţia acestor ştiinţe la progresul şi evoluţia umanităţii este major. 
Deşi încă mai întâlnim ignoranţi ce nu încetează să spere că matematica va fi totuşi interzisă, matematica s-a vădit a fi dintotdeauna o necesitate a omului: Aritmetica: nevoia de a număra. Leucip şi Democrit spuneau: “Lucrurile sunt numere”, ce superbă intuiţie! Geometria este arta de a măsura şi de a studia formele. Analiza oferă modalitatea de a studia evoluţia fenomenelor şi proceselor lumii reale şi astfel de a prezice viitorul. Matematica în concepţia lui Bacon şi mai târziu a lui Descartes este „ştiinţa universală”, deoarece posedă în cel mai înalt grad capacitatea de a disciplina spiritul şi de a explica natura. 
Un cunoscut matematician român Grigore Moisil spunea: “O teoremă e un sentiment”, considerând desigur poeticul şi ştiinţificul deopotrivă modalităţi de exprimare a emoţiei. Intr-un poem: mai direct, în limbajul matematic: filtrate şi deseori încifrate.
Suntem aşadar într-un moment emoţionat, un reper în istoria Şcolii clujene de matematică din Universitatea Babeş-Bolyai: momentul în care, după mai mulţi ani de la lansarea propunerii, avem bucuria de a-l avea ca oaspete şi omagia pe profesorul american de origine rusă Boris S. Mordukhovich. Doresc, pe această cale, să mulţumesc domnului Rector academician Ioan Aurel Pop (şi întregului Consiliu de Administraţie al Universităţii) precum şi domnului Preşedinte al Senatului Universitar părintele profesor Ioan Chirilă (ca şi Senatului universitar în întregul său) pentru sprijinirea fără rezerve a propunerii noastre-lucru care a făcut posibilă această ceremonie.
De asemenea, vreau să evoc tot acum sprijinul deosebit al colegilor mei: profesorii Marian Mureşan şi Ştefan Cobzaş – cei care au iniţiat această propunere şi, mai ales, efortul profesorului Kassay Gabor, cel care a preluat iniţiativa şi a făcut posibilă ceremonia de azi şi prin susţinerea financiară oferită.
Profesorul Boris S. Mordukhovich s-a născut la Moscova, Rusia de astăzi. Educaţia şi formarea sa profesională şi ştiinţifică s-au realizat în fosta Uniune Sovietică: şi-a realizat studiile universitare şi a obţinut diploma de Doctor în Matematici Aplicate la Universitatea de Stat din Minsk (cu o teză axată pe existenţă şi optimalitate în teoria controlului optimal), după care primeşte titlul de Doctor în Ştiinţă (abilitare) în Matematică Aplicată şi Cibernetică la Academia Ucrainiană de Ştiinţe din Kiev. In anul 1988 emigrează, împreună cu familia sa, în Statele Unite ale Americii, unde devine profesor la Wayne State University, Michigan. În prezent, domnia sa este Distinguished University Professor al Wayne State University, Michigan. 
Având în vedere impresionanta sa activitate ştiinţifică desfăşurată de-a lungul anilor, putem afirma fără teama de a greşi că Boris S. Mordukhovich este lider mondial în Analiză variaţională, Analiză nenetedă şi Optimizare şi unul dintre cei mai mari matematicieni ai timpurilor noastre. Contribuţiile sale au avut un efect important asupra dezvoltării unor ramuri ale matematicii, cum ar fi: analiza neliniară, ecuaţii diferenţiale şi sisteme dinamice, control optimal, cercetare operaţională şi au un impact puternic în realizarea unor aplicaţii ale acestor domenii ale matematicii în Ştiinţe inginereşti, Economie, Biologie şi Ecologie.
Referindu-ne concret la contribuţiile sale în matematică, de cel mai mare efect şi importanţă credem că a fost introducerea şi studiul aşa numitului limiting normal cone (concept pe care numeroşi matematicieni îl numesc conul lui Mordukhovich) precum şi a subdiferenţialei unei funcţii nenetede. 
Acestea reprezintă instrumente puternice pentru dezvoltarea analizei în spaţii Asplund. Se cunosc aplicaţii importante ale acestei diferenţiale generalizate în probleme de analiză variaţională, optimizare, echilibru, control, inginerie, şi economie. Un studiu detaliat şi cuprinzător al acestei tematici se află în cartea sa în două volume Variational Analysis and Generalized Differentiation apărută la prestigioasa editură Springer în anul 2006. 
A demonstrat un Principiu extremal abstract (ce poartă în literatura de specialitate numele de Principiul lui Mordukhovich) deosebit de important în analiza variaţională şi cu aplicaţii în economii matematice, mai precis în teoria bunăstării. 
	A obţinut o caracterizare completă (ce-i poartă de asemenea numele) a unor proprietăţi fundamentale din analiza neliniară relativ la regularitatea metrică, principiul operatorilor deschişi şi stabilitate Lipschitz, atât pentru operatori univoci cât şi pentru operatori multivoci. Aceste rezultate au fost aplicate pentru diferite probleme de optimizare şi de echilibru in spaţii finit şi infinit dimensionale.
	A introdus şi a dezvoltat metode cuprinzătoare ale calculului diferenţial pentru norme generalizate şi subgradienţi. Ii aparţine noţiunea de co-derivată pentru operatori multivoci şi noţiunea de subdiferenţială de ordinul doi (sau Hessian generalizat) pentru funcţii cu valori reale extinse. A stabilit reguli generale de calcul pentru aceste diferenţiale atât in spaţii finit dimensionale, cât şi în cele cu dimensiune infinită. A aplicat subdiferenţialele de ordinul al doilea pentru caracterizarea stabilităţii Lipschitz şi a celei de tip Hölder pentru diferite clase de probleme de optimizare cu restricţii, inclusiv optimizarea în conuri şi controlul optimal.
Profesorul Mordukhovich a adus contribuţii însemnate şi în teoria optimizării. Astfel, a stabilit condiţii de optimalitate pentru clase generale de probleme de optimizare neconvexe cu restricţii, probleme de optimizare vectorială, şi probleme de echilibru. Are un aport important la domeniu şi prin introducerea unor noi condiţii de regularitate în dualitatea problemelor de programare semi-infinită şi infinită. 
Este de menţionat faptul că profesorul Mordukhovich are contribuţii ştiinţifice deosebite şi în Teoria controlului optimal: a introdus metode discrete de aproximare pentru a studia probleme de control pentru sisteme dinamice guvernate de ecuaţii diferenţiale ordinare, ecuaţii diferenţiale cu argument modificat, ecuaţii cu derivate parţiale şi ecuaţii funcţionale. A introdus şi a justificat a nou tip de condiţie Euler-Lagrange generalizată pentru incluziuni diferenţiale neconvexe cu constrângeri. 
In fine, dar nu în ultimul rând, Boris Mordukhovich a obţinut rezultate semnificative şi în zona aplicativă a matematicii: a realizat în premieră diferite aplicaţii ale analizei variaţionale în mecanică, în special pentru probleme de mecanica mediilor continue şi de elasticitate. A aplicat de asemenea analiza variaţională şi optimizarea pentru modele matematice din micro-economie, obţinând tipuri noi de echilibru economic relativ la funcţii neliniare în raport cu costurile.
Impactul cercetărilor sale în literatura de specialitate este unul impresionant: peste 5000 de citări ale publicaţiilor sale şi un indice Hirsch de 37. Mai mult, recunoaşterea activităţii ştiinţifice a profesorului Mordukhovich în comunitatea matematică mondială este cu totul specială. Astfel, Boris S. Mordukhovich a ţinut mai mult de 700 de conferinţe invitate (keynote sau plenary lectures) în cadrul unor manifestări ştiinţifice internaţionale de prestigiu şi a fost profesor invitat (visiting professor) la numeroase universităţi din întreaga lume. Este membru corespondent al Academia Peloritana dei Pericolanti (Italia) şi a fost distins cu titlul de Doctor Honoris Causa al următoarelor universităţi: National Sun Yat-sen University Kaohshiung (Taiwan), Alicante University (Spania) şi University of Messina (Italia). 
Profesorul Boris S. Mordukhovich a sprijinit şi continuă să dezvolte numeroase activităţi împreună cu Facultatea de Matematică şi Informatică din Universitatea Babeş-Bolyai, dintre care amintim:
•	Este editor la Studia Universitatis Babeş-Bolyai series Mathematica;
•	A participat şi sprijinit viaţa ştiinţifică a Facultăţii de Matematică şi Informatică, prin implicarea în organizarea de conferinţe şi workshop-uri;
•	Cultivă relaţii ştiinţifice strânse cu grupurile de cercetare de Analiză Aplicată şi Optimizare.
In concluzie, recapitulând:

•	Activitatea ştiinţifică a profesorului Mordukhovich se reflectă în mai mult de 300 de articole ştiinţifice în reviste cu puternic impact, precum şi 8 cărţi de specialitate de mare anvergură. Menţionăm aici încă o dată cartea de căpătâi a domeniului Variational Analysis and Generalized Differentiation (realizată în două volume cu peste 1200 de pagini) apărută la prestigioasa editură Springer în anul 2006, care s-a bucurat de un succes enorm (dovadă stau cele peste 900 citări din bazele de date procesate, precum şi faptul ca această ediţie este urmată (anul acesta) de o a doua ediţie în engleză şi de una în limba chineză).
•	Este redactor-şef al prestigioasei revistei Set-Valued and Variational Analysis şi editor asociat la încă 20 de reviste de mare forţă (cum ar fi SIAM Journal of Optimization, Journal of Optimization Theory and Applications, Nonlinear Analysis, Journal of Mathematical Analysis and Applications, etc.)
•	A coordonat granturi de cercetare ştiinţifică fundamentală şi aplicativă de peste 1,500,000 dolari americani.
•	A îndrumat peste 35 de doctoranzi şi postdoctoranzi din toată lumea.
•	A organizat sau a fost în comitetul ştiinţific la un mare număr de conferinţe ştiinţifice internaţionale.
•	A colaborat cu peste 80 de matematicieni de mare calibru din numeroase ţări ale lumii.
Toate aceste argumente, dar şi altele pe care timpul scurt pe care-l avem la dispoziţie nu ne îngăduie să le mai amintim, justifică pe deplin propunerea Facultăţii de Matematică şi Informatică, acceptată de comunitatea universitară clujeană şi aprobată de de Senatul Universitar de a-i atribui profesorului Boris S. Mordukhovich titlul de Doctor Honoris Causa al Universităţii Babeş-Bolyai din Cluj-Napoca. De altfel, Facultatea de Matematică şi Informatică s-a dovedit extrem de exigentă în propunerea de personalităţi ştiinţifice pentru atribuirea de titluri academice onorifice, dovadă stând faptul că ultimul titlu de Doctor Honoris Causa oferit la propunerea Facultăţii de Matematică şi Informatică a fost acordat în urmă cu 10 ani, mai precis în anul 2003.
Ii mulţumim profesorului Boris S. Mordukhovich pentru faptul că a acceptat să ni se alăture şi suntem extrem de onoraţi de prezenţa domniei sale astăzi aici în Aula Magna pentru acest eveniment de referinţă în viaţa Universităţii noastre. 
Il asigurăm pe profesorul Boris Mordukhovich că este, de acum înainte, mereu bine-venit şi aşteptat la Cluj şi suntem siguri că prezenţa domniei-sale în cadrul comunităţii matematicienilor din Universitatea Babeş-Bolyai va contribui la sporirea prestigiului Şcolii Clujene de Matematică şi la obţinerea unor rezultate semnificative în cercetarea ştiinţifică fundamentală şi aplicativă.
Vă mulţumesc!

Prof. dr. Adrian Petruşel
- Decan -